Juozapas Mykolas Karpis

Juozapas Mykolas Karpis (1679 m. Rėkyva, dab. Šiaulių dalis – 1739 m. gruodžio 10 d. Trakai) – Lietuvos Didžiosios kunigaikštystės valstybės veikėjas, Žemaičių vyskupas.

 Biografija 

Kilęs iš Lietuvos bajorų Karpių giminės Rėkyvos šakos.

Baigęs Vilniaus akademiją, 1697 m. įgijo filosofijos daktaro laipsnį. 1719 m. Vilniaus akademijoje baigė teologiją. 1719 m. rugpjūčio 15 d. įšventintas kunigu, nuo 1724 m. iki mirties Vilniaus katedros prelato padėjėjas, Trakų kapitulos prepozitas. Prieš tapdamas vyskupu, tarnavo Abiejų Tautų Respublikos karaliui Stanislovui Leščinskiui. Nuo 1736 m. lapkričio 19 d. Žemaičių vyskupas, konsekruotas 1737 m. vasario 7 d. Užnemunėje atstatė ir sutvarkė nuo karo nukentėjusius bažnytinius ūkius, gausiai šelpė vargan patekusius žmones.

Jo pastoraciniame laiške vyskupijos klierikams yra svarbios medžiagos iš Žemaičių kultūrinės praeities ir papročių. Nustatė tikslią Žemaičių ir Vilniaus vyskupijų ribą. Vyskupavo trumpai, bet našiai, todėl pelnė vardą Ecclesiae eminens basis. Palaidotas Varnių katedros vyskupų kriptoje.


 Bibliografija 

„Epistola Pastoralis ad Clerum dioecesis Samogitiensis ex mandato Il-mi, Ex-mi ac Rev-mi Domini D. Josaphati-Michaelis Karp, Dei et Apostolicae Sedis gratia, Episcopi Samogitiensis edita et impressa an. Domini 1737, Vilnae Typis Academias S.J.“

 Nuorodos 
Žemaičių vyskupystės muziejus 

Dvarų kultūra – Lietuvos kultūros dalis. Karpiai 

 Šaltiniai 

Kategorija:Karpiai (giminė)
Karpis Juozapas Mykolas
Kategorija:Lietuvos didieji sekretoriai
Kategorija:Karaliaus sekretoriai
Kategorija:ATR dvasiniai senatoriai
Kategorija:Lietuvos tribunolo deputatai